**Napĺňanie potrieb našich detí- 5 jazykov lásky: časť 2**

**Čas, darčeky a skutky**

**Opakovanie:** Na prvých dvoch stretnutiach sme hovorili o budovaní pevných základov našej rodiny. Na minulom stretnutí sme začali rozoberať päť jazykov lásky. Hovorili sme, že nič nie je pre naše deti dôležitejšie ako vedomie, že ich milujeme a prijímame také aké sú. Nepodmienená láska, ktorej sa učíme najmä od Boha, dáva našim deťom hlbokú vnútornú dôveru a istotu v tom čím sú a učí ich byť samými sebou, pomáha im byť osobnosťami, ktoré nesplynú s davom, ale budú mať odvahu vystúpiť z radu.

Naše deti majú citové nádoby, ktoré treba udržiavať plné a ich správanie odráža výšku hladiny v nádobách. Citové nádoby našich detí máme napĺňať najmä my rodičia a máme na to veľa spôsobov. Musíme si uvedomiť dôležitú skutočnosť, že každý, aj naše deti za prejav lásky považuje niečo iné.

 My rodičia musíme v prvom rade poznať naše deti a zistiť , čo za prejav lásky považuje naše dieťa a týmito jazykmi mu prejavovať lásku. Vybrali sme 5 spôsobov alebo 5 jazykov lásky. Slovo uistenia, láskyplný dotyk, o ktorom sme hovorili minule, dnes budeme hovoriť **o čase, darčekoch a skutkoch**.

**Mať čas jeden pre druhého**

Naše deti dychtia po tom, aby sme si ich všimli a túžia po našej pozornosti.

Ross Campbell hovorí “ osobitný čas znamená venovať dieťaťu plnú, nerozdelenú pozornosť takým spôsobom, že bez akýchkoľvek pochybností cíti, že je absolútne milované“ Dáva dieťaťu pocit a istotu, že je pre svojho rodiča tým najdôležitejším človekom na svete. Ak svojim deťom nevenujeme čas, tak nám to oznámia svojím nevhodným správaním.

Pre rodičov môže byť ťažké túto potrebu svojich detí rozpoznať a napĺňať z rôznych dôvodov. Ross Campbell hovorí, že „nájsť si pravidelne čas osobite s každým svojim dieťaťom je najťažším aspektom dobrého rodičovstva“, ale nevzdávajme to a snažme sa ...

Deti majú našu negatívnu pozornosť /napr. keď ich karháme alebo trestáme/ radšej ako žiadnu pozornosť a preto, keď im venujeme iba negatívnu pozornosť, tak ich netrestáme ale odmeňujeme. Čím viac detí máme, tým viac plánovania a vedomého úsilia si tento jazyk lásky vyžaduje. Starším deťom máme venovať viac osobitného času.

Ross Campbell spomína z vlastnej skúsenosti o čase so svojím synom, ktorý nazval čas o " holičských rozprávkach" : Raz prišiel počas holenia ku mne syn a poprosil ma, aby som mu povedal nejaký príbeh. Nie veľmi mi to vyhovovalo, ale narýchlo som si vymyslel nejaký krátky príbeh. Synovi sa to tak zapáčilo, že sme holičské rozprávky praktizovali niekoľko rokov. Až jedného rána syn neprišiel. Volal so na neho, či nechce holičskú rozprávku a on mi odpovedal, že nie, lebo sa hrá. Uvedomil som si, že čas holičských rozprávok nenávratne skončil.

Očný kontakt: Jedno dieťa raz povedalo otcovi aby počúval ako číta rozprávku. Otec čítajúc noviny povedal, „veď ťa počúvam“. Dieťa mu odpovedalo, „otec klameš, či nevieš, že počúva sa nielen ušami ale aj očami?“ Keď počúvam aj očami dávam dieťaťu nielen čas ale aj seba, svojim očami mu vlievam lásku.

Očný kontakt môžeme využívať pozitívne, aj negatívne. Deti sa učia podľa vzorov - ako konáme my, tak budú aj ony - ak sa im pri rozprávaní dívame do očí, aj ony sa tak naučia.

Dobrý očný kontakt ide ruka v ruke s „ aktívnym počúvaním“ S očným kontaktom nemáme problém, keď sú detí malé, ale neprestaňme s ním ani keď deti vyrastú.

„Očný kontakt je veľmi dôležitý nielen pre dobrú komunikáciu s dieťaťom, ale aj pre naplnenie jeho citových potrieb“. ( Ross Campbell)

**Zmysluplné darčeky**

Darčeky nenahradia iné jazyky lásky , to vidíme pri zaneprázdnených rodičoch, ktorí sa snažia darčekmi kompenzovať svoje zanedbávanie času tráveného s deťmi. Určite darčeky nemajú slúžiť k podplácaniu detí z rôznych dôvodov ani k ich rozmaznávaniu. Musíme si ale uvedomiť, že najmä pre niektoré deti sú darčeky konkrétnym prejavom našej lásky. Darčeky nemusia byť drahé, darček nemusíme nevyhnutne kúpiť, môžeme ho aj vyrobiť ale môže mať veľkú citovú hodnotu pre naše dieťa. Jednoduchou pomôckou ako zistiť, či jazykom lásky našich detí je darček je- ak naše deti radi dávajú darčeky, určite ich aj radi dostávajú.

Rozpoznajte, keď vám dieťa vyjadruje lásku tým, že vám chce dať darček

Učme deti, akú hodnotu má čakanie na niečo ( odložené uspokojenie), že nemusia mať všetko hneď.

Pri dávaní darčekov si uvedomme, aby sme naše deti vychovávali k skromnosti, to je dôležitý aspekt výchovy ale nech to neznamená, že im nebudete dávať darčeky.

**Skutky lásky**

Malé deti naše služby všeobecne pokladajú za celkom samozrejmé ale postupne ich učme , že naše služby nie sú samozrejmosťou/nie sme otroci a ony nie sú stredobod sveta/, učme ich vďačnosti za naše služby a učme ich prosiť o naše služby. Tiež ich učme samostatnosti a spoluzodpovednosti za domácnosť, domáce práce a neskôr za svoj život...

Leeovci spomínajú na príbeh ,keď sa so svojimi deťmi rozprávali o jazykoch lásky. Prekvapilo ich,

 keď syn odpovedal, „pre mňa je najdôležitejším prejavom lásky, keď mi mama spraví desiatu“. Mama sa na druhý deň nevedela dočkať rána, aby synovi spravila desiatu. Desiatou teda plníme nielen žalúdok dieťaťa ale aj jeho citovú nádobu. Skutkov lásky, ktorými môžeme napĺňať citové nádoby našich detí je nesmerne veľa, môžeme ich učiť určitej hre, môžeme ich učiť napr. lyžovať, hrať futbal, nakupovať, môžeme im pomôcť s domácou úlohou, pri práci na projekte v škole, tým, že ich odvezieme alebo odprevadíme do školy,...

Dovoľme našim deťom ,aby sa pokúsili vyjadriť nám lásku milým skutkom, pomáhaním a oceňme to

“ Ak naše deti vyšleme do sveta s neotrasiteľnou vierou, že je tu vždy aspoň jeden človek, ktorý ich miluje a prijíma bez ohľadu na výsledky, hmotnosť, atletické nadanie,... je to ten najväčší dar, aký

 im môžeme dať. / Rob Person/

Naše deti potrebujú ,aby sme im svoju lásku vyjadrovali všetkými 5 spôsobmi

Niektoré z jazykov lásky sú pre deti dôležitejšie než ostatné a môžu sa meniť s vekom.